सदी की ऐतिहासिक तारीख 12.12.12 को देश का पहला बहुभाषी ज्योतिषीय यूट्यूब चैनल एस्ट्रोसेजइंडिया लॉन्च हो गया। दोपहर के 12 बजकर 12 मिनट पर साहब, बीवी और गैंगस्टर व रॉकस्टार जैसी फिल्मों में अपने अभिनय का जौहर दिखा चुकी बॉलीवुड अभिनेत्री श्रेया नारायण ने कंप्यूटर पर एक क्लिक के साथ इस चैनल को लॉन्च किया। श्रेया ने इस अवसर पर कहा, एस्ट्रोसेजइंडिया नाम का यह यूट्यूब चैनल अपने आप में अनूठा प्रयोग है। इस चैनल के जरिए न केवल दुनियाभर के लोगों को बेहतरीन कंटेंट मिलेगा बल्कि ज्योतिष के महत्वपूर्ण सिद्दांतों को आसान शब्दों में लोगों को समझने में मदद मिलेगी। श्रेया नारायण को इस कार्यक्रम के लिए आगरा पहुंचना था, लेकिन वह पहुंच नहीं सकीं, लिहाजा उन्होंने इंटरनेट पर वीडियो क्रॉन्फ्रेंसिंग के जरिए इस चैनल को लॉन्च किया। दूसरी तरफ, आगरा के गोवर्धन होटल में एस्ट्रोसेजइंडिया को लॉन्च करने का काम एक्सफैक्टर शो से लोकप्रिय हुए करतार सिंह ने अपने करकमलों से किया। करतार सिंह ने इस मौके पर कहा, मेरा ज्योतिष में विश्वास है और मुझे उम्मीद है कि नयी तकनीक का इस्तेमाल अब ज्योतिष में पैठे अंधविश्वास को दूर करने में किया जाएगा। इस मौके पर उनके साथ एस्ट्रोसेज के संस्थापक पुनीत पांडे, सीए अशोक जैन, केंद्रीय हिन्दी संस्थान के चंद्र कांत त्रिपाठी, सुरेन्द्र शर्मा और रक्षित टंडन मौजूद थे। इस दौरान सबसे दिलचस्प बात यह रही कि अतिथियों का स्वागत पुष्पगुच्छ के बजाय जन्मपत्री भेट कर किया गया।